FI Euroopan unionin virallinen lehti C 24/122

Euroopan talous- ja sosiaalikomitean lausunto aiheesta ”Ehdotus – Neuvoston direktiivi vaatimuksista väestön terveyden suojelemiseksi juomavedessä olevilta radioaktiivisilta aineilta”

KOM(2011) 385 lopullinen – 2011/0170 NLE

2012/C 24/27

Esittelijä: Josef ZBOŘIL

Euroopan komissio päätti 27. kesäkuuta 2011 Euratomin perustamissopimuksen 31 ja 32 artiklan nojalla pyytää Euroopan talous- ja sosiaalikomitean lausunnon aiheesta

Ehdotus – Neuvoston direktiivi vaatimuksista väestön terveyden suojelemiseksi juomavedessä olevilta radioaktiivisilta aineilta

KOM(2011) 385 lopullinen – 2011/0170 NLE.

Asian valmistelusta vastannut ”maatalous, maaseudun kehittäminen, ympäristö” -erityisjaosto antoi lausuntonsa 6. lokakuuta 2011.

Euroopan talous- ja sosiaalikomitea hyväksyi 26.–27. lokakuuta 2011 pitämässään 475. täysistunnossa (lokakuun 27. päivän kokouksessa) seuraavan lausunnon. Äänestyksessä annettiin 105 ääntä puolesta ja 2 vastaan 2:n pidättyessä äänestämästä.

1. Päätelmät ja suositukset

1.1 Päätelmät

1.1.1 Komitea pitää tervetulleena käsillä olevaa ehdotusta, jossa määritellään perusnormit väestön terveyden suojelemiseksi ionisoivasta säteilystä aiheutuvilta vaaroilta juomavedessä olevien radioaktiivisten aineiden osalta.

1.1.2 ETSK kannattaa Euratomin perustamissopimuksen III luvun valintaa ehdotuksen oikeusperustaksi, sillä se takaa lähestymistavan yhdenmukaisuuden kyseisen sopimuksen ympäristöllisten seurantavaatimusten ja säteilyturvan perusnormien kanssa.

1.1.3 Ehdotuksessa määritellään laatu- ja seurantavaatimukset tavanomaisille olosuhteille. Säteilytilanteet ja niistä seuraava juomaveden saastuminen ihmisen toiminnan aiheuttamista radioaktiivisista lähteistä on katettu erillisellä säteilytila-asetuksella (1).

1.1.4 Komitea ymmärtää, että juomaveden radiologista laatua radonin ja sen pitkäikäisten hajoamistuotteitten osalta käsitellään väestön suojelemiseksi altistumiselta juomaveden radonille 20. joulukuuta 2001 annetussa komission suosituksessa 2001/928/Euratom (2).

1.2 Suositukset

1.2.1 Komitea yhtyy siihen käsitykseen, että radon ja sen pitkäikäiset hajoamistuotteet pitäisi sisällyttää ehdotetun direktiivin soveltamisalaan huolimatta olemassa olevasta suosituksesta 2001/928/Euratom.

1.2.2 ETSK suosittaa kuitenkin, että pitkäikäiset radionuklidit polonium-210 ja lyijy-210 sisällytettäisiin viitteellisen kokonaisannoksen määritelmään.

1.2.3 ETSK toteaa, että ehdotetussa direktiivissä raskasmetalli uraanin myrkyllisyys otetaan huomioon liitteen III kohdassa 3 ”Suoritusarvot ja määritysmenetelmät”. Komitea suosittaa myös, että ihmisten käyttöön tarkoitetun veden laadusta annettuun neuvoston direktiiviin 98/83/EY lisätään säännös juomavesikäyttöön tarkoitetun pohjaveden toksikologisesta valvonnasta sellaisilla alueilla, joiden geologisissa kerrostumissa uraania esiintyy tavallista enemmän.

1.2.4 ETSK panee merkille, että ehdotetun direktiivin liitteessä I mainitut tritiumin enimmäisarvot ovat sata kertaa alhaisemmat kuin juomaveden laatua koskevissa Maailman terveysjärjestön suuntaviivoissa mainitut arvot (Geneve, 3. painos, 2008). Vaikka aivan liian alhainen tritiumin enimmäisarvo ei tällä hetkellä johda aiheettomiin rajoituksiin ja siitä voi olla hyötyä muiden ongelmien tunnistamisessa, arvoa olisi tarkasteltava uudelleen tulevaisuuden teknologioiden näkökulmasta.

1.2.5 Komitea arvostaa kaikkien asianomaisten elinten ehdotuksen valmistelussa tekemää perusteellista työtä ja suosittaa, että ehdotettu direktiivi hyväksytään mahdollisimman pian.

2. Tausta

2.1 Vesiala on yksi säännellyimmistä unionin ympäristölainsäädännön aloista. Vain hyvin pieni osa juomavesijärjestelmistä sijaitsee alueilla, joilla on mahdollisia ihmisen toiminnan aiheuttaman radioaktiivisen saastumisen lähteitä, jotka ovat peräisin radioaktiivisia aineita käyttävistä, tuottavista tai loppusijoittavista laitoksista.

2.2 Vesijärjestelmiä, jotka ovat alttiita tämäntyyppiselle saastumiselle, on seurattava laajasti sen varmistamiseksi, että niiden juomavesi on myrkytöntä. Euroopassa on kuitenkin monia alueita, joilla radioaktiivisten aineiden luonnollinen esiintyminen aiheuttaa huolta.

2.3 EU:n tasolla saatiin yli viisi vuotta sitten valmiiksi tekniset vaatimukset väestön terveyden suojelemiseksi juomavedessä olevilta radioaktiivisilta aineilta. Tätä varten oli kuultu Euratomin perustamissopimuksen 31 artiklassa tarkoitettua asiantuntijaryhmää, juomavesidirektiivillä perustettua komiteaa ja Euratomin perustamissopimuksen 35 ja 36 artiklalla perustettua jäsenvaltioiden edustajien komiteaa. Ihmisten käyttöön tarkoitetun veden laadusta annetussa neuvoston direktiivissä 98/83/EY vahvistettuja tritiumin ja viitteellisen kokonaisannoksen seurantaa koskevia vaatimuksia ei ole vielä pantu täytäntöön, koska liitteiden II (Valvonta) ja III (Muuttujien määritysten erittely) muutoksia ei ole vielä hyväksytty.

2.4 On perusteltua sisällyttää radioaktiivisuustason seurantaa koskevat vaatimukset erityiseen Euratomin perustamissopimuksen nojalla annettavaan lainsäädäntöön, jotta voidaan säilyttää säteilyturvalainsäädännön yhtenäisyys, johdonmukaisuus ja täydellisyys yhteisön tasolla.

2.5 Komissio on siksi esittänyt Euratomin perustamissopimuksen 31 artiklan pohjalta ehdotuksen vaatimuksista väestön terveyden suojelemiseksi juomavedessä olevilta radioaktiivisilta aineilta.

2.6 Hyväksymisen myötä käsillä olevan, Euratomin perustamissopimuksen nojalla laaditun direktiivin säännökset syrjäyttävät ne direktiivin 98/83/EY säännökset, jotka koskevat radioaktiivisia aineita juomavedessä.

2.7 Ehdotetun direktiivin keskeiset periaatteet ovat seuraavat:

2.7.1 Oikeusperusta: Direktiivin säännökset liittyvät väestön terveyden suojelua koskeviin perusnormeihin. Näin ollen oikeusperustaksi on valittu Euratomin perustamissopimus ja erityisesti sen 31 ja 32 artikla.

2.7.2 Toissijaisuusperiaate: Koska yhteisöllä on Euratomin perustamissopimuksen toisen osaston III luvun mukaan yksinomainen toimivalta, ehdotukseen ei sovelleta toissijaisuusperiaatetta.

2.7.3 Suhteellisuusperiaate: Ehdotus on suhteellisuusperiaatteen mukainen, sillä siinä esitetään yhdenmukaiset vähimmäisnormit tritiumin ja viitteellisen kokonaisannoksen seurannalle sekä mukautetaan direktiivissä 98/83/EY vahvistetut radioaktiivisuutta koskevat vaatimukset uusimpaan tieteelliseen ja tekniseen edistykseen.

2.7.4 Sääntelytavan valinta: — Yhteisön tehtävänä on vahvistaa yhtenäiset säteilyturvasäännöt, ja jäsenvaltiot puolestaan vastaavat näiden sääntöjen saattamisesta osaksi kansallista lainsäädäntöä sekä niiden täytäntöönpanosta. — Direktiivi on siksi paras keino luoda yhteinen lähestymistapa radioaktiivisuusmuuttujia koskevien yhdenmukaisten vaatimusten määrittelyä ja juomaveden laadun seurantaa varten.

3. Kommentit

3.1 Komitea pitää tervetulleena käsillä olevaa keskitettyä ja johdonmukaista ehdotusta, jolla määritellään selkeästi ja perusteellisesti perusnormit väestön terveyden suojelemiseksi ionisoivasta säteilystä aiheutuvilta vaaroilta juomavedessä olevien radioaktiivisten aineiden osalta. Ehdotuksella annetaan varmuus jakelujärjestelmissä kulkevan veden radiologisesta laadusta.

3.2 ETSK kannattaa Euratomin perustamissopimuksen III luvun valintaa ehdotuksen oikeusperustaksi, sillä se takaa lähestymistavan yhdenmukaisuuden kyseisen sopimuksen ympäristöllisten seurantavaatimusten ja säteilyturvan perusnormien kanssa.

3.3 Ehdotus on tulosta laajasta konsultointityöstä, johon on osallistunut säteilyturva-asiantuntijoita. Ehdotuksessa määritellään laatu- ja seurantavaatimukset tavanomaisille olosuhteille. Säteilytilanteet, joista seuraa juomaveden (”nestemäisten elintarvikkeiden”) saastuminen ihmisen toiminnan aiheuttamista radioaktiivisista lähteistä, on katettu erillisillä säteilytilasäännöillä ja -menettelyillä (3).

3.4 Komitea ymmärtää, että väestön suojelemiseksi altistumiselta juomaveden radonille 20. joulukuuta 2001 annetussa komission suosituksessa 2001/928/Euratom käsitellään juomaveden radiologista laatua radonin ja sen pitkäikäisten hajoamistuotteitten osalta.

3.5 Komitea toteaa, että esimerkiksi talousveden sisältämälle radonkaasulle altistuminen tapahtuu ensisijaisesti sisätiloihin haihtuvan kaasun hengittämisen ja huomattavasti pienemmässä määrin veden juomisen kautta.

3.6 ETSK katsoo kuitenkin, että pitkäikäiset radionuklidit polonium-210 ja lyijy-210 tulisi sisällyttää viitteellisen kokonaisannoksen määritelmään.

3.7 ETSK toteaa, että ehdotetussa direktiivissä raskasmetalli uraanin myrkyllisyys otetaan huomioon liitteen III kohdassa 3 ”Suoritusarvot ja määritysmenetelmät”. Alueilla, joiden geologisissa kerrostumissa uraania esiintyy tavallista enemmän, tulisi juomavedeksi käytettävän pohjaveden toksikologisuus tutkia. Tällainen säännös tulisi lisätä ihmisten käyttöön tarkoitetun veden laadusta annettuun neuvoston direktiiviin 98/83/EY, ja siinä tulisi ottaa huomioon uraanille asetettu alustava viitteellinen arvo (30 μg/l), jota suositellaan juomaveden laatua koskevissa WHO:n suuntaviivoissa (4).

3.8 ETSK panee merkille, että ehdotetun direktiivin liitteessä I mainitut tritiumin enimmäisarvot ovat sata kertaa alhaisemmat kuin juomaveden laatua koskevissa Maailman terveysjärjestön suuntaviivoissa mainitut arvot (Geneve, 3. painos, 2008). Vaikka aivan liian alhainen tritiumin enimmäisarvo ei tällä hetkellä johda aiheettomiin rajoituksiin ja siitä voi olla hyötyä muiden ongelmien tunnistamisessa, arvoa olisi tarkasteltava uudelleen tulevaisuuden teknologioiden näkökulmasta.

3.9 ETSK huomauttaa, että salliessaan, että jäsenvaltiot käyttävät ”vedenjakelualueella asuvien asukkaiden lukumäärää” vesimäärän sijasta jakeluverkosta peräisin olevan juomaveden jaksoittaisen seurannan tiheyden määrittelyyn ehdotetun direktiivin liitteen II ”Radioaktiivisten aineiden seuranta” huomautuksen 2 mukaisesti, komissio ei ota huomioon sitä mahdollisuutta, että jakeluverkosta otettua vettä pullotetaan myytäväksi.

Bryssel 27. lokakuuta 2011 Euroopan talous- ja sosiaalikomitean puheenjohtaja Staffan NILSSON

(1) Neuvoston asetus (Euratom) N:o 3954/87.

(2) Komission suositus, annettu 20. joulukuuta 2001, väestön suojelemiseksi altistumiselta juomaveden radonille (2001/928/Euratom).

(3) Neuvoston asetus (Euratom) N:o 3954/87.

(4) WHO Guidelines for drinking-water quality, neljäs painos 2011, 12 luku Chemical fact sheets.